กระทรวงมหาดไทย เน้นย้ำทุกพื้นที่ ต้องเข้มมาตรการเมาไม่ขับ พร้อมเชิญชวนจิตอาสาพระราชทานเข้าร่วมรณรงค์สร้างจิตสำนึก
กระทรวงมหาดไทย เน้นย้ำทุกพื้นที่ ต้องเข้มมาตรการเมาไม่ขับ พร้อมเชิญชวนจิตอาสาพระราชทานเข้าร่วมรณรงค์สร้างจิตสำนึก นายฉัตรชัย พรหมเลิศ ปลัดกระทรวงมหาดไทย มีหนังสือด่วนที่สุดถึงผู้ว่าราชการจังหวัดทุกจังหวัด เน้นย้ำแนวทางการป้องกันและลดอุบัติเหตุทางถนนช่วงเทศกาลปีใหม่ 2563 โดยพลเอก อนุพษ์ เผ่าจินดา รัฐมนตรีว่าการกระทรวงมหาดไทย ในฐานะผู้อำนวยการศูนย์อำนวยการความปลอดภัยทางถนน มีความห่วงใยประชาชนและผู้ใช้รถใช้ถนน ซึ่งขณะนี้ประชาชนส่วนใหญ่ได้เดินทางกลับสู่ภูมิลำเนาและสถานที่ท่องเที่ยว จึงขอให้ผู้ว่าราชการจังหวัด กำชับทุกหน่วยงานและองค์กรปกครองส่วนท้องถิ่น หรือ อปท. เข้มในมาตรการ "เมาไม่ขับ" หากมีการดื่มเครื่องดื่มแอลกอฮอล์ให้ใช้มาตรการทางกฎหมายควบคู่มาตรการทางสังคมไม่ให้ขับขี่ยานพาหนะ ทั้งนี้เพื่อให้ประชาชนมีความปลอดภัยในการเดินทาง นอกจากนี้ ขอให้ผู้ว่าราชการจังหวัด เชิญชวนจิตอาสาพระราชทานเข้าร่วมรณรงค์ประชาสัมพันธ์สร้างจิตสำนึกและการรับรู้เกี่ยวกับมาตรการป้องกันและลดอุบัติเหตุทางถนนให้กับประชาชน โดยใช้มาตรการทางสังคมเชิงรุก ได้แก่ ด้านครอบครัวและด่านชุมชน ในการป้องปรามและตักเตือนให้ประชาชนใช้รถใช้ถนนอย่างปลอดภัย ในเรื่องเมาไม่ขับ ไม่ขับรถเร็วเกินกว่าที่กฎหมายกำหนด ให้สวมหมวกนิรภัยและคาดเข็มขัดนิรภัยขณะขับขี่ เพื่อสนับสนุนมาตรการบังคับใช้กฎหมายให้มีประสิทธิภาพโอกาสนี้ เนื่องในช่วงเทศกาลปีใหม่ขออวยพรให้ทุกคนประสบแต่สิ่งดีๆ มีความสุขสมหวัง ร่วมสร้างสรรค์ช่วยกันสร้างสังคมที่ดีและมีความสุขร่วมกันตลอดปีใหม่ พร้อมเชิญชวนประชาชนร่วมสวดมนต์ข้ามปี ซึ่งจังหวัดและอำเภอได้จัดสถานที่วัดใกล้บ้านเพื่อให้ชีวิตเป็นมงคล รวมทั้งตักบาตรและทำกิจกรรมที่สร้างสรรค์กับตัวเองและครอบครัว ไม่ทำอะไรที่เสี่ยงอันตรายต่อตัวเองและผู้อื่น